Hlina, Alojz, poslanec NR SR (2024-02-08):
Tak teraz neviem, mi ide čas alebo nejde čas? Zjednajte, prosím, nápravu a kľud v sále. Naozaj som účastníkom dejín a udalostí, naozaj som účastníkom dejín a udalostí a na ten pieskovec vám tie mená vám dám vykresať, vám garantujem. A ešte tak urobím, že s tým pieskovcom pôjdem do každého krajského mesta a na námestí v tom krajskom meste poviem, ľudia, príďte si vysekať to meno svojho poslanca z vášho kraja. Urobím to a potom ešte nájdem niekoho, verím, že nájdem niekoho, kto mi dovolí ten pieskovec dať na miesto, kde ho bude každý vidieť, každý vidieť, nech doba pamätá! Nech doba pamätá, čo ste tu urobili, kolegovia, trošku hanby by ste mohli mať v sebe. Keď už nezabralo to, čo sme sa tu trápili dlho, od decembra, tak nezaberú ani tie znásilnenia, to ani to znásilnenie nezaberie? Nie, to nezaberie, ani to nie? 	Preboha, nebláznite, to kde sme sa dostali?! To aký vývoj sme tu vyprodukovali, že proste k takej bezcitnosti, k takému cynizmu sme sa dopracovali? Dobre, tak iba mne je z toho zle, vám z toho neni trošku blbo, nechcete sa ešte niekoho spýtať? 	Naozaj ste to schválili v druhom čítaní, schválili ste v druhom čítaní, že premlčacia doba za znásilnenie sa zníži z 20 na 10 rokov?! Na polovicu?! To je dosť, znásilnenie je dosť hnusná vec, nie? Či neni to hnusné? Či vo vašom svete je to tak ako keby nič? Ako sa dá ešte apelovať na to, že robte niečo, preboha! Robte s tým niečo, volajte niekomu, kričte na niekoho! Volajte tým vašim vedúcim klubom, tým vašim predsedom a povedzte, však neblbnite, však ten Hlina tam skáče jak pajác. Tí tu podskakujú, robte s tým niečo, prečo ste to urobili? Však to si mohli dať toľko roboty, že to proste nejak vyabstrahovali z toho, že by to tam nešlo. Máte to tam, aj kríž plače. Tuná oproti cez parlament, pozrite si takú inštaláciu. Je tam veľký svetelný kríž a urobili sme mu také slzy aj kríž plače. Plače aj preto, že je niekto ticho a nemá byť ticho a poviem to otvorene a teraz to tu poviem, mne chýba hlas cirkvi. Chýba mi hlas cirkvi v tomto! Už sa tu vyjadril kdekto, kde ako a mne chýba, postrádam v tejto veci, tak v zásadnej veci to, čo teraz robíme, že by sa niekto ozval a povedal, čo robíte? Dávajte pozor, čo robíte! Je to historická vec. Chýba mi. Pozrite sa tu, stadeto, keď pôjdete pozrieť obrovský svetelný kríž, s obrovskými slzami je tam, aj kríž plače nad tým, čo robíte. Ako sa dá vniknúť do srdca, do duše smeráka, hlasáka a snsáka, čím sa dá, čím sa dá dôjsť a pootvoriť dvere, aby ste počúvali, že toto nie, toto je moc, znásilnenie je moc. Pán Pellegrini, pán predseda Robert, dávajte pozor, okej Výboha si berte, dohodnite sa jak sem, hore-dole, ale znásilnenie je moc. Znásilnenie je hnusná vec, znásilnenie je násilný trestný čin, nie majetkový trestný čin. Prečo ste klamali, prečo ste tri mesiace ľudí nechali v tom, oblbovali ste tých vašich, ktorí čo vám vidia na ústach, to vám, s prepáčením, všetko zjedia? Prečo ste im to hovorili, však to riešime len majetkové trestné činy, znižujeme k Európe. Aj v Európe znížili tresty za znásilnenie? Aj tam? Mladý pán Kaliňák, aj v Európe sú znížené tresty za znásilnenie? Čo to už je taký nejaký štandard teraz, že o polku? Nie tresty, premlčanie, pardon, premlčanie. Aj v Európe znížili premlčanie na polovicu? Pán predkladateľ, príďte, povedzte, že áno, Európa, to je trend, moderný trend v Európe je znižovať premlčacie doby za znásilnenie na polovicu. Úplne stačí 10 rokov, keby sa dalo aj ten rok, však sa zabudne, môžme skúsiť ešte raz. Neviem, končí mi to. Mal som ešte jednu vec, ktorej som sa chcel venovať v rámci toho, ste schválili aj skutočnosť, ktorá by... nestihnem sa vojsť do tých 10 minút. Tak ju ani nebudem rozoberať. Zdržal som sa pri tomto znásilnení, stojí mi to za to, stojí mi to za to aj ako otcovi dvoch dcér, ale aj keby som nemal dcéry, tak tiež by som zhrozene pozeral, čo ste to urobili. Otvorene poviem, ja som to nevedel, keď to pani Kolíková spomenula, to hádam nie je ani možné. A je to možné, teraz to už viete, nikto to nespochybňuje, je to fakt. Čo s tým chcete urobiť? Viete s tým niečo urobiť, kolegovia?! Viete s tým niečo urobiť?! Ten kríž plače a pieskovec vás čaká, prosím vás, urobte s tým niečo, zastavte to! Ja vám za seba viem sľúbiť, že ten pieskovec použijem na iné. Ďakujem pekne, dovidenia. (Potlesk.)